A BIZOTTSÁG HATÁROZATA
(2007. június 14.)
az Egyesült Királyságban 1996. augusztus 1. előtt született vagy nevelt szarvasmarhafélékből származó termékek bármilyen célra való forgalomba hozatalának betiltásáról és az ilyen állatoknak a 999/2001/EK rendelet védekezési és felszámolási intézkedései alóli mentességéről és a 2005/598/EK határozat hatályon kívül helyezéséről
(az értesítés a C(2007) 2473. számú dokumentummal történt)
(Csak az angol nyelvű szöveg hiteles)
(2007/411/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló 999/2001/EK európai parlamenti és tanácsi rendeletre (1) és különösen annak 13. cikke (1) és (3) bekezdésére,
mivel:
(1)
Az Egyesült Királyságban 1996. augusztus 1. előtt született vagy nevelt szarvasmarhafélékből származó termékek bármilyen célra való forgalomba hozatalának betiltásáról és az ilyen állatoknak a 999/2001/EK rendelet védekezési és felszámolási intézkedései alóli mentességéről szóló, 2005. augusztus 2-i 2005/598/EK bizottsági határozat (2) megtiltja az Egyesült Királyságban 1996. augusztus 1. előtt született vagy nevelt szarvasmarhafélékből származó anyagokból álló vagy azokat tartalmazó valamennyi termék forgalomba hozatalát. Azonban ettől eltérően a tej és a bőripari felhasználásra előkészített bőr forgalomba hozható.
(2)
A 999/2001/EK rendelet 13. cikkének (1) bekezdése meghatározza a szarvasmarhák szivacsos agyvelőbántalma (BSE) jelenlétének hatóságilag történő megállapítása esetén alkalmazandó intézkedéseket. Ezen intézkedések egyike az állat teste valamennyi részének - beleértve az abba a kohortba tartozó szarvasmarhafélék bőrét, amelyhez az az állat tartozik, amelynek a BSE-fertőzöttségét megállapították - azonnali és teljes megsemmisítéséből áll.
(3)
1996 augusztusát megelőzően az Egyesült Királyságban nem volt elegendő a szarvasmarhák azonosító rendszere ahhoz, hogy lehetővé tegye az állatok nyomon követését és a BSE-fertőzött kohortok pontos azonosítását. Következésképpen az 1996 augusztusát megelőzően született valamennyi szarvasmarha a kohortba tartózó állatnak tekintendő.
(4)
A 999/2001/EK rendelet 13. cikkének (1) bekezdése előírja, hogy a kohortba tartozó állatok teste valamennyi részének teljes megsemmisítésére vonatkozó rendelkezéstől eltérve a tagállamok egyéb intézkedéseket is alkalmazhatnak, amelyek ezzel megegyező szintű védelmet tesznek lehetővé, ha ezek az intézkedések a bizottsági eljárással összhangban jóváhagyásra kerülnek.
(5)
2006. május 18-án az Európai Élelmiszer-biztonsági Hatóság (EFSA) szakvéleményt (3) fogadott el az egy kohortba tartozó szarvasmarhafélék bőréből származó szivacsos agyvelőbántalom kockázatáról. Az EFSA elismerte, hogy a kohortban lévő állatokból származó bőr feldolgozása elhanyagolható mértékű kockázatot jelent, amennyiben az állatokat az erre kijelölt létesítményekben vágják le, vagy azt a rendes vágással nem egy időben végzik, a bőrüket egyértelműen és azonnal címkézik a feldolgozó létesítményekbe való közvetlen szállítást megelőzően, valamint valamennyi cserzett vagy cserzetlen mellékterméket megsemmisítenek.
(6)
Az Egyesült Királyság 2007. március 12-én hivatalos jegyzőkönyvet (4) nyújtott be az Egyesült Királyságban 1996. augusztus 1. előtt született vagy nevelt szarvasmarhaféléből származó valamennyi nyersbőr besorolásáról (a továbbiakban: hivatalos jegyzőkönyv). E jegyzőkönyv teljes mértékben hatósági felügyelet alatt áll és megfelel a 2006. május 18-án elfogadott EFSA szakvéleményben a kohortban lévő állatok bőrére vonatkozóan javasolt feltételeknek.
(7)
Ezért engedélyezni kell az Egyesült Királyság számára, hogy az Egyesült Királyságban 1996. augusztus 1. előtt született vagy nevelt szarvasmarhafélékből álló kohortból származó nyersbőrt bőrgyártás céljára használja.
(8)
A 2005/598/EK határozatot jogi okokból hatályon kívül kell helyezni és egy olyan új határozattal kell felváltani, amelynek rendelkezései a nyersbőrre vonatkozó rendelkezéseken kívül a hatályon kívül helyezett határozat rendelkezéseivel megegyeznek.
(9)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) Nem hozható forgalomba semmilyen, az Egyesült Királyságban 1996. augusztus 1. előtt született vagy nevelt szarvasmarhaféléből származó, a tejtől eltérő anyagból álló vagy azt tartalmazó termék.
(2) Az Egyesült Királyságban 1996. augusztus 1. előtt született vagy nevelt szarvasmarhaféle elpusztulása esetén annak minden testrészét meg kell semmisíteni az 1774/2002/EK európai parlamenti és tanácsi rendelettel (5) összhangban.
(3) Az (1) és a (2) bekezdésben foglalt rendelkezésektől és a 999/2001/EK rendelet 13. cikke (1) bekezdése c) pontjának rendelkezéseitől eltérve az Egyesült Királyságban 1996. augusztus 1. előtt született vagy nevelt szarvasmarhafélék nyersbőre, beleértve a 999/2001/EK rendelet VII. melléklete 1. pontja a) alpontja harmadik francia bekezdésében említett szarvasmarhafélékből származó nyersbőrt, bőripari célra használható. Az említett nyersbőr összegyűjtését, szállítását és feldolgozását az erre kijelölt és engedélyezett létesítményekben, az illetékes hatóságok által elfogadott hivatalos jegyzőkönyvnek megfelelő, szigorú hatósági felügyelet mellett kell végezni. A bőrön kívül a nyersbőrből származó, és a kijelölt létesítményekben előállított valamennyi mellékterméket az 1774/2002/EK rendelettel összhangban az 1. kategóriába tartozó anyagokra vonatkozó rendelkezések szerint kell ártalmatlanítani.
2. cikk
(1) Amennyiben az Egyesült Királyságban 1996. augusztus 1. előtt született vagy nevelt állat esetében a fertőző szivacsos agyvelőbántalom (TSE) gyanúja felmerül vagy hivatalos igazolást nyer, az Egyesült Királyság mentesül a következő követelmények végrehajtása alól:
a)
a 999/2001/EK rendelet 12. cikkével összhangban az abban a gazdaságban található összes szarvasmarhaféle, kivéve az 1996. augusztus 1-jét követő 12 hónapban születettek hatósági forgalmi korlátozás alá helyezése, amíg rendelkezésre nem állnak a klinikai és járványügyi vizsgálatok eredményei;
b)
a 999/2001/EK rendelet 13. cikkével és VII. mellékletével összhangban az igazolást nyert esetekben a fertőzött állaton kívüli, egyéb állatok azonosítása és megsemmisítése.
(2) Mindazonáltal a következő állatokat kötelező a 999/2001/EK rendelettel összhangban azonosítani, megölni és megsemmisíteni:
a)
azon nőivarú állatnak, amelyben a betegséget megállapították, valamennyi utódát, amelyek a betegségnek az anyaállatban való klinikai megjelenését megelőző két évben vagy a megjelenést követően születtek;
b)
ha a betegséget 1996. augusztus 1-jét megelőző 12 hónapban született állatnál állapítják meg, minden 1996. július 31. után született, a kohortba tartozó állatot.
3. cikk
A 2005/598/EK határozat hatályát veszti.
4. cikk
E határozat címzettje Nagy-Britannia és Észak-Írország Egyesült Királysága.
Kelt Brüsszelben, 2007. június 14-én.